
Betegtájékoztató: Információk a felhasználó számára

Relfydess 100 egység/ml oldatos injekció

A típusú botulinum toxin

[image: BT_1000x858px]Ez a gyógyszer fokozott felügyelet alatt áll, mely lehetővé teszi az új gyógyszerbiztonsági információk gyors azonosítását. Ehhez Ön is hozzájárulhat a tudomására jutó bármilyen mellékhatás bejelentésével.
A mellékhatások jelentésének módjairól a 4. pont végén (Mellékhatások bejelentése) talál további tájékoztatást.

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Relfydess 100 egység/ml oldatos injekció (a továbbiakban: Relfydess) és milyen betegségek esetén alkalmazható?
2. Tudnivalók a Relfydess alkalmazása előtt
3.	Hogyan kell alkalmazni a Relfydess-t?
4.	Lehetséges mellékhatások
5.	Hogyan kell a Relfydess-t tárolni?
6.	A csomagolás tartalma és egyéb információk


1.	Milyen típusú gyógyszer a Relfydess és milyen betegségek esetén alkalmazható?

A Relfydess hatóanyaga az A típusú botulinum toxin, amely az izmok ellazulását idézi elő. Hatását úgy fejti ki, hogy gátolja az idegi ingereket azokban az izmokban, amelyekbe az injekciót beadták, ezáltal megelőzi az izmok összehúzódását.

A Relfydess a közepesen súlyos vagy súlyos, szemöldökök közötti függőleges ráncok (az úgynevezett glabelláris ráncok), valamint a szem külső sarkainál megjelenő, közepesen súlyos vagy súlyos ráncok (laterális szemkörnyéki ráncok, más néven szarkalábak) megjelenésének átmeneti javítására szolgál.
A készítményt olyan, 65 év alatti felnőttek esetében alkalmazzák, akiknél ezek az arcon megjelenő ráncok jelentősen befolyásolják a közérzetet.


2.	Tudnivalók a Relfydess alkalmazása előtt

Nem kaphat Relfydess injekciót:
· ha allergiás bármely botulinum toxinra vagy a gyógyszer (6. pontban felsorolt) egyéb összetevőjére;
· ha az injekciózni kívánt terület valamilyen fertőzéssel érintett;
· ha az izmokat érintő, krónikus betegsége van: miaszténia grávisz, Lambert–Eaton-szindróma vagy amiotrófiás laterálszklerózis.

Figyelmeztetések és óvintézkedések
A Relfydess injekció alkalmazása előtt beszéljen kezelőorvosát, amennyiben:
· idegrendszeri betegsége van;
· legyengült, erő- és energiahiányos állapotban van;
· légzési nehézségei vannak;
· nyelési nehézségei vannak, vagy gyakran előfordul, hogy étel vagy ital kerül a légutaiba, ami köhögést vagy fulladást okoz;
· korábban botulinumtoxin-injekció után mellékhatásokat tapasztalt, és/vagy az utolsó kezelés nem hozott jelentős javulást a ráncaiban;
· gyulladás van az injekció tervezett beadási helyén;
· szemproblémái vannak, például szemhéjcsüngés vagy szemszárazság;
· az injekció tervezett beadási helyén lévő izmok gyengék vagy sorvadás jeleit mutatják;
· vérzékenységben szenved, ami miatt a szokásosnál hosszabb ideig tart Önnél a vérzés, vagy véralvadásgátló gyógyszert szed;

Ezek az információk segítenek az egészségügyi szakembernek abban, hogy megalapozott döntést hozzon a kezelése kockázatairól és előnyeiről.

Különleges figyelmeztetések
Nagyon ritkán előfordultak olyan mellékhatások, amelyek a botulinum toxinnak az injekció beadási helyétől távoli helyre történő terjedésével és botulizmussal hozhatók összefüggésbe (például kettős látás, homályos látás és/vagy szemhéjcsüngés, fokozott izomgyengeség, nyelési nehézség, köhögés és fuldoklás nyelés közben, illetve a beszéd vagy a légzés nehézsége). A jelentések szerint ezek a tünetek az injekció beadása után néhány órával vagy akár hetekkel is jelentkezhetnek.
Ha nyelési, beszéd- vagy légzési nehézséget tapasztal, azonnal forduljon orvoshoz.

A Relfydess alkalmazása szemszárazság kialakulását okozhatja. Ha a szemszárazság tüneteit (pl. szemirritáció, fényérzékenység vagy látásváltozás) észleli, beszéljen kezelőorvosával.

A botulinum toxinnal végzett ismételt kezelések a kezelt izmok átmeneti bénulása miatt izomsorvadáshoz vezethetnek.

A botulinum toxin túl gyakori alkalmazása vagy nagyobb adagok használata esetén ellenanyagok képződhetnek. Az ilyen semlegesítő ellenanyagok jelenléte csökkentheti a kezelés hatékonyságát.

Gyermekek és serdülők
A Relfydess alkalmazása nem ajánlott 18 éven aluliak kezelésére.

Egyéb gyógyszerek és a Relfydess
Feltétlenül tájékoztassa kezelőorvosát a jelenleg vagy nemrégiben szedett, valamint szedni tervezett egyéb gyógyszereiről.
Különösen fontos, hogy tájékoztassa kezelőorvosát, ha a következő gyógyszereket szedi, mivel ezek fokozhatják a Relfydess hatását:
· fertőzés kezelésére szolgáló egyes antibiotikumok (pl. aminoglikozidok);
· más izomlazító gyógyszerek;
· más botulintoxin-tartalmú gyógyszerek.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.
A Relfydess nem alkalmazható terhesség alatt, továbbá fogamzóképes korú nőknél, ha nem a nő nem alkalmaz megfelelő fogamzásgátlást, valamint szoptatás idején sem.

A készítmény hatásai a gépjárművezetéshez és a gépek kezeléséhez szükséges képességekre
A Relfydess-szel végzett kezelést követően átmeneti látászavar vagy izomgyengeség jelentkezhet.
Amennyiben ilyen tüneteket tapasztal, ne vezessen gépjárművet és ne kezeljen gépeket.

A Relfydess káliumot, nátriumot és poliszorbátot tartalmaz
A készítmény kevesebb mint 1 mmol (39 mg) káliumot tartalmaz 150 egységet tartalmazó injekciós üvegenként, azaz gyakorlatilag „káliummentes”.
A készítmény kevesebb mint 1 mmol (23 mg) nátriumot tartalmaz 150 egységet tartalmazó injekciós üvegenként, azaz gyakorlatilag „nátriummentes”.
Ez a gyógyszer 1,6 mg poliszorbát 80-at tartalmaz 150 egységet tartalmazó injekciós üvegenként, ami megfelel 1,1 mg/ml-nek. A poliszorbátok allergiás reakciókat okozhatnak. Közölje kezelőorvosával, ha bármilyen ismert allergiája van.


3.	Hogyan kell alkalmazni a Relfydess-t?

A Relfydess kizárólag olyan egészségügyi szakember által adható be, aki megfelelő képesítéssel, tapasztalattal, és a szükséges eszközökkel rendelkezik e kezelés elvégzéséhez. A Relfydess injekció formájában kerül beadásra az érintett izmokba, a tervezett helyeken.

A Relfydess egységadagjai nem helyettesíthetők más botulinumtoxin-készítmények egységadagjaival.

A Relfydess ajánlott adagja:
· A szemöldökök közötti függőleges ráncok esetén: 50 egység (0,5 ml), amelyet 5 injekciós ponton, pontonként 10 egység (0,1 ml) mennyiségben adnak be a homlok azon területére, amely az orr és a szemöldök felett helyezkedik el.
· A szem külső sarkainál lévő ráncok (szarkalábak) esetén: 60 egység (0,6 ml), amelyet 6 injekciós ponton, pontonként 10 egység (0,1 ml) mennyiségben adnak be. A 6 injekciós pontból 3-3 található a jobb és a bal oldali szarkaláb területén.
· Kombinált kezelés esetén: az adagolás megegyezik a fentiekben leírtakkal, vagyis 50 egység a glabelláris ráncokra és 60 egység a laterális szemkörnyéki ráncokra, összesen tehát 110 egységes (1,1 ml-es) adag.

A kezelés hatása az injekció beadása után néhány napon belül észlelhető, és akár 6 hónapig is tarthat. A Relfydess-kezelések közötti időközt kezelőorvosa határozza meg, azonban a kezelést 3 hónapnál gyakrabban nem szabad megismételni.

Ha az előírtnál több Relfydess-t alkalmaztak Önnél
Mivel ezt a gyógyszert megfelelő képesítéssel és tapasztalattal rendelkező egészségügyi szakember adja be, kicsi az esélye annak, hogy túl sok gyógyszert kapjon. Ha azonban a szükségesnél nagyobb Relfydess-mennyiséget kapott, az injekció helyén kívüli izmok gyengesége is felléphet. A túl nagy adag nyelési, beszéd- vagy légzési nehézséget okozhat, amelyek nem feltétlenül jelentkeznek azonnal. Amennyiben ilyen tüneteket tapasztal, azonnal forduljon orvoshoz.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így a Relfydess is okozhat mellékhatásokat, amelyek azonban nem mindenkinél jelentkeznek. A legtöbb mellékhatás enyhe vagy közepesen súlyos, az injekciót követő első hónapban jelentkezik, és átmeneti jellegű.

Sürgősen forduljon orvoshoz, ha az alábbi, nagyon ritkán előforduló tüneteket tapasztalja:
· légzési, nyelési vagy beszédnehézség;
· duzzanat (beleértve az arc vagy a torok duzzanatát), csalánkiütés, sípoló légzés, ájulásérzet vagy légszomj.
Ezek a tünetek a Relfydess-szel szembeni allergiás reakciót jelezhetnek.

Tájékoztassa kezelőorvosát, ha az alábbi mellékhatásokat észleli:
Gyakori (10 betegből legfeljebb 1-et érinthet):
· az injekció beadásának helyén jelentkező reakciók, mint például véraláfutás, fájdalom, viszketés, bőrpír, duzzanat, kellemetlen érzés, túlérzékenység, melegségérzet;
· fejfájás;
· a felső szemhéj megereszkedése (szemhéjcsüngés).

Nem gyakori (100 betegből legfeljebb 1-et érinthet):
· izomgyengeség;
· izomrángás;
· a szemöldök megereszkedése;
· allergiás reakció, például asztma vagy kiterjedt csalánkiütés;
· helyi allergiás reakció, például csalánkiütés;
· homályos látás;
· szemszárazság;
· szemfáradtság;
· a szemhéjak duzzanata.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Relfydess-t tárolni?

A gyógyszer gyermekektől elzárva tartandó!

A címkén feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Hűtőszekrényben (2 °C – 8 °C) tárolandó. Nem fagyasztható!
A fénytől való védelem érdekében az injekciós üveget tartsa a dobozában.
A fel nem bontott injekciós üveg szobahőmérsékleten (25 °C) tárolható, és fénytől védve tartandó. A fel nem bontott injekciós üveg stabilitása szobahőmérsékleten 24 órán át igazolt.


6.	A csomagolás tartalma és egyéb információk

Mit tartalmaz a Relfydess?
· A készítmény hatóanyaga az A típusú botulinum toxin, 100 egység/ml. Injekciós üvegenként 150 egységet tartalmaz 1,5 ml oldatban.
· Egyéb összetevők: dinátrium-hidrogén-foszfát-dihidrát, nátrium-dihidrogén-foszfát-dihidrát, kálium-klorid, nátrium-klorid, poliszorbát 80, triptofán, injekcióhoz való víz. (Lásd 2. pont: A Relfydess káliumot, nátriumot és poliszorbátot tartalmaz).

Milyen a Relfydess külleme és mit tartalmaz a csomagolás?
A Relfydess tiszta, színtelen vagy halványsárga oldat (oldatos injekció).
A doboz 1 db vagy 10 db (1,5 ml oldatos injekciót tartalmazó) injekciós üveget tartalmaz.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:

Galderma International
La Defense 4 Tour Europlaza,
20 Avenue Andre Prothin,
Paris La Defense Cedex 92927
Franciaország

Gyártó:
Q-Med AB
Seminariegatan 21
752 28 Uppsala
Svédország

OGYI-T-24735/01		1×
OGYI-T-24735/02		10×

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria, Belgium, Bulgária, Ciprus, Csehország, Dánia, Észtország, Finnország, Franciaország, Görögország, Hollandia, Horvátország, Írország, Izland, Lengyelország, Lettország, Litvánia, Luxemburg, Magyarország, Málta, Németország, Norvégia, Olaszország, Portugália, Románia, Spanyolország, Svédország, Szlovákia, Szlovénia: Relfydess


A betegtájékoztató legutóbbi felülvizsgálatának dátuma: 2026. május.
[bookmark: _GoBack]
---------------------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

Adagolás és az alkalmazás módja
A Relfydess kizárólag olyan egészségügyi szakember által adható be, aki megfelelő képesítéssel és tapasztalattal rendelkezik az adott kezelésben, valamint rendelkezésére áll a szükséges felszerelés, a nemzeti irányelveknek és jogszabályoknak megfelelően.

A Relfydess egységei erre a készítményre specifikusak és nem helyettesíthetők más botulinumtoxin-készítményekkel.

A Relfydess alkalmazásra kész formában kerül forgalomba, 10 egység/0,1 ml koncentrációban; hígításra nincs szükség.

Minden injekciós üveget csak egy beteghez és egyetlen kezelési alkalommal szabad felhasználni. A kezelés után megmaradt készítményt meg kell semmisíteni.

1. táblázat: A Relfydess adagolási útmutatója

	Kezelés(ek)
	Javasolt összdózis
	Injekciónkénti dózis

	glabelláris ráncok (GL)
	50 egység (0,5 ml)
	5 injekció, egyenként 10 egység (0,1 ml):
2 injekció mindkét oldalra, a corrugator izomba, valamint 1 injekció a procerus izomba, a nasofrontalis szög közelében

	laterális szemkörnyéki ráncok (LCL)
	60 egység (0,6 ml)
	6 injekció, egyenként 10 egység (0,1 ml):
3 injekció mindkét oldalra, az orbicularis oculi izomba

	GL és LCL kombinált kezelése
	110 egység (1,1 ml) 
	Összesen 11 injekció, egyenként 10 egység (0,1 ml), a GL és LCL kombinált kezeléséhez.



Az adagolás és a kezelési intervallumok az egyes betegek egyéni válaszának értékelésétől függnek, azonban az adagolás nem haladhatja meg az engedélyezett maximális dózisokat, és a kezelések között legalább 12 hétnek kell eltelnie.

A biológiai készítmények nyomonkövethetőségének javítása érdekében, az alkalmazott készítmény nevét és gyártási tételszámát egyértelműen kell feltüntetni.

A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Az alkalmazásra, kezelésre és megsemmisítésre vonatkozó utasításokat szigorúan be kell tartani.

AJÁNLÁSOK A GYÓGYSZERREL ÉRINTKEZÉSBE KERÜLT ANYAGOK MEGSEMMISÍTÉSÉRE
A beteg kezelése után azonnal minden, az injekciós üvegben vagy fecskendőben esetlegesen visszamaradt Relfydess-t hígított nátrium-hipoklorit-oldattal (0,1%-os NaOCl) vagy nátrium-hidroxid-oldattal (1%-os NaOH) kell inaktiválni. A használt injekciós üvegeket, fecskendőket tilos kiüríteni, azokat és az egyéb felhasznált eszközöket megfelelő hulladékgyűjtő tartályba kell dobni, és a vonatkozó előírásoknak megfelelően kell megsemmisíteni.

AJÁNLÁSOK BOTULINUM TOXINNAL TÖRTÉNŐ MUNKAVÉGZÉS SORÁN ELŐFORDULÓ BALESET ESETÉRE
· A készítmény bármilyen kiömlését száraz, nedvszívó anyaggal kell letörölni. A nedvszívó anyagot a gyógyszerekre vonatkozó előírásoknak megfelelően kell megsemmisíteni.
· A szennyezett felületeket hígított nátrium-hipoklorit- vagy nátrium-hidroxid-oldattal kell megtisztítani, majd szárazra törölni.
· Ha egy injekciós üveg eltörik, a fentiek szerint kell eljárni; a törött üvegdarabokat óvatosan össze kell gyűjteni, és a kifolyt készítményt fel kell törölni, ügyelve arra, hogy a bőr ne sérüljön meg.
· Ha a készítmény bőrrel érintkezik, az érintett területet szappannal és vízzel kell lemosni.
· Ha a készítmény a szembe kerül, bő vízzel vagy szemöblítő oldattal alaposan ki kell öblíteni.
· Ha a készítmény sebbe, vágásból eredő sérülésbe vagy sérült bőrfelületre kerül, azt bő vízzel alaposan le kell öblíteni, és orvosi ellátást kell kérni.

Ezeket a kezelési és megsemmisítési utasításokat szigorúan be kell tartani.

